b'\n_START_ARTICLE_\nComuna Topraisar, Constan\xc8\x9ba\n_START_SECTION_\nEtimologie\n_START_PARAGRAPH_\nNumele comunei este dat de numele celui mai mare dintre satele componente, denumire care provine din limba t\xc4\x83tar\xc4\x83, de la Topraysar care a rezultat prin rotunjirea fonetic\xc4\x83 a lui Top Rayis Hisar \xc3\xaenseamn\xc3\xa2nd Fortul Conduc\xc4\x83torului/Conduc\xc4\x83toarei Uniunii._NEWLINE_Top Rayis se traduce \xc3\xaen limba rom\xc3\xa2n\xc4\x83 prin Conduc\xc4\x83torul ales al Uniunii sau Pre\xc8\x99edintele Uniunii \xc8\x99i pare a o desemna pe regina Tomiris suger\xc3\xa2nd totodat\xc4\x83 originea cuvintelor Dobrogea \xc8\x99i Tomis._NEWLINE_Unele persoane cred c\xc4\x83 Topraysar ar fi derivatul lui Toprak Hisar \xc3\xaenseamn\xc3\xa2nd Fortul de P\xc4\x83m\xc3\xa2nt.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei Topraisar se ridic\xc4\x83 la 5.533 de\xc2\xa0locuitori, \xc3\xaen cre\xc8\x99tere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 5.457\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (84,73%), cu o minoritate de t\xc4\x83tari (6,49%). Pentru 8,37% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (82,31%), dar exist\xc4\x83 \xc8\x99i minorit\xc4\x83\xc8\x9bi de musulmani (6,78%) \xc8\x99i adventi\xc8\x99ti de ziua a \xc8\x99aptea (1,17%). Pentru 8,42% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstoria veche \xc8\x99i medieval\xc4\x83\n_START_PARAGRAPH_\nMaterialele arheologice de la Topraisar au fost descoperite \xc3\xaen anul 1963 \xc3\xaentr-un \xc8\x99an\xc8\x9b de canalizare, la ad\xc3\xa2ncimea de circa 1\xe2\x80\x931,5 m de la suprafa\xc8\x9ba terenului. La momentul respectiv, cercet\xc4\x83torii nu s-au pronun\xc8\x9bat dac\xc4\x83 e vorba de o necropol\xc4\x83 sau de o a\xc8\x99ezare de sine st\xc4\x83t\xc4\x83toare. Cercet\xc4\x83rile arheologice au scos la iveal\xc4\x83 faptul c\xc4\x83 localitatea Topraisar, a\xc8\x99ezat\xc4\x83 \xc3\xaen zona central\xc4\x83 a jude\xc8\x9bului Constan\xc8\x9ba, aproape de mare, o zon\xc4\x83 de influen\xc8\x9b\xc4\x83 \xc8\x99i de interes pentru cet\xc4\x83tile grece\xc8\x99ti dar \xc8\x99i pentru romani, a fost locuit\xc4\x83 din cele mai vechi timpuri.\n_START_SECTION_\nComuna \xc3\xaen timpul primului r\xc4\x83zboi mondial\n_START_PARAGRAPH_\nConform \xc3\xaen\xc8\x9belegerii cu puterile Antantei, Rom\xc3\xa2nia a decretat mobilizarea la 14/27 august 1916, prima zi de mobilizare fiind considerat\xc4\x83, ca \xc3\xaencep\xc3\xa2nd din noaptea de 15/16 august. \xc3\x8en lunile septembrie \xc8\x99i octombrie armatele rom\xc3\xa2ne au desf\xc4\x83\xc8\x99urat ac\xc8\x9biuni de ap\xc4\x83rare pe teritoriul dobrogean. C\xc3\xa2nd au sunat mobilizarea, to\xc8\x9bi cet\xc4\x83\xc8\x9benii comunei, b\xc4\x83rba\xc8\x9bi \xc3\xaentre 18 \xc8\x99i 50 de ani, au plecat \xc3\xaen r\xc4\x83zboi. N-au mai r\xc4\x83mas \xc3\xaen comun\xc4\x83 dec\xc3\xa2t femei, copii \xc8\x99i b\xc4\x83tr\xc3\xa2ni. Apropiindu-se frontul, cei r\xc4\x83ma\xc8\x99i acas\xc4\x83 au fost \xc3\xaensp\xc4\x83im\xc3\xa2nta\xc8\x9bi de ve\xc8\x99tile rele ce le aduceau osta\xc8\x99ii \xc8\x99i, presim\xc8\x9bind ce \xc3\xaenseamn\xc4\x83 ocupa\xc8\x9bia du\xc8\x99manului, au p\xc4\x83r\xc4\x83sit satul.\n_START_SECTION_\nAdministratia local\xc4\x83 si via\xc8\x9ba politic\xc4\x83\n_START_PARAGRAPH_\nRevenirea Dobrogei la Rom\xc3\xa2nia a necesitat realizarea unei noi \xc3\xaemp\xc4\x83r\xc8\x9biri administrative a provinciei, care s\xc4\x83 concorde cu legile rom\xc3\xa2ne\xc8\x99ti adoptate special dup\xc4\x83 1880. Astfel, Dobrogea este \xc3\xaemp\xc4\x83r\xc8\x9bit\xc4\x83 \xc3\xaen 8 pl\xc4\x83\xc8\x99i, 6 comune urbane \xc8\x99i 94 de comune rurale. Topraisar apar\xc8\x9binea pl\xc4\x83\xc8\x99ii Mangalia, cu re\xc8\x99edin\xc8\x9ba la Mangalia. Dup\xc4\x83 alegerile din anul 1880 s-a format primul consiliu local al comunei care avea \xc3\xaen componen\xc8\x9b\xc4\x83 pe: Gecai Curt Agi, Beghe Osman, Hagi Mola Omer, Gelil Zidula, Ismail Muedin - ale\xc8\x99i, Bari Abduraman, Nicolae Sufianu \xe2\x80\x93 numi\xc8\x9bi. Primul primar ales al comunei a fost Hagi Mola Omer. Administra\xc8\x9bia localit\xc4\x83\xc8\x9bii Topraisar a f\xc4\x83cut \xc3\xaentotdeauna eforturi considerabile pentru a se \xc3\xaenscrie pe linia dezvolt\xc4\x83rii economico-sociale \xc8\x99i politice impus\xc4\x83 de noile condi\xc8\x9bii geopolitice de dup\xc4\x83 Conferin\xc8\x9ba de pace de la Paris (1919-1920). \xc3\x8en prezentarea sa asupra situa\xc8\x9biei jude\xc8\x9bului Constan\xc8\x9ba \xc3\xaen anii 1916 \xc8\x99i 1922, N.T. Negulescu, prefectul jude\xc8\x9bului, arat\xc4\x83 pentru comuna Topraisar, c\xc4\x83 prim\xc4\x83ria este instalat\xc4\x83 \xc3\xaen local propriu, construit \xc3\xaen 1908 prin cotiza\xc8\x9biile locuitorilor.\n_START_SECTION_\nAdministra\xc8\x9bia local\xc4\x83\n_START_PARAGRAPH_\n\xc3\x8en zilele noastre, primarul comunei Topraisar este Gheorghe Stelian (din anul 2000, reales ultima oar\xc4\x83 \xc3\xaen 2012). Consiliul local cuprinde un num\xc4\x83r de 15 consilieri locali. \xc3\x8en anul 2013, Prim\xc4\x83ria are un num\xc4\x83r de 30 de angaja\xc8\x9bi.'